
A dUTPáz fehérje-kölcsönható partnereinek azonosítása és szerepének vizsgálata egér embrió modellben

Kulcsszavak: dUTPáz; sejtosztódás; embrionális fejlődés; coIP-MS; immuncitokémia
      A DNS stabilitása kritikus fontosságú a genomi integritás megőrzése és a sejtek normális működésének szempontjából. Ennek érdekében a sejtekben számos mechanizmus működik, melyek közül a dUTPáz enzim fontos szerepet játszik a preventív hibajavításban. Az enzim a dUTP hidrolízisét katalizálja, ezáltal megelőzi az uracil timin helyetti hibás beépülését a DNS-be, valamint biztosítja a sejtek számára a dTTP nukleotid de novo bioszintéziséhez szükséges dUMP prekurzort.
      Csoportunk azonban korábban rámutatott, hogy a régóta ismert funkcióján túl az enzim a sejtosztódás és az embrionális fejlődés kritikus folyamataiban is részt vehet. Kutatásaim célja ezen folyamatok részletes tanulmányozása volt az egér korai embrionális fejlődés során. Ehhez immunfluoreszcens festés segítségével vizsgáltam a dUTPáz enzim lokalizációját 3,5, 4,5 és 6,5 napos blasztociszta állapotú egér embriókban. Eredményeim alapján a dUTPáz citoplazmás és sejtmagi eloszlása az embriók fejlődési korától függően változott, amelynek magyarázata lehet a különböző embrionális sejttípusok eltérő mitotikus aktivitása.
      Ezenkívül a dUTPáz enzim és az tubulin között egyértelmű kolokalizációt mutattam ki egyrészt a korai stádiumú blasztociszták osztódó sejtjeiben a mitotikus és a centrális orsón, másrészt a késői stádiumú embriók trofektodermájában a mikrotubuláris hálózaton. Eredményeim alapján valószínűsíthető, hogy a dUTPáz kölcsönhat a folyamatosan alakuló mikrotubuláris hálózattal, amely további kísérletek elvégzését indokolta. Ennek érdekében ko-immunprecipitációval kapcsolt LC-MS/MS eljárás segítségével azonosítottam a humán dUTPáz enzim potenciális kölcsönható partnerei közül az α- és β-tubulint, valamint a TRiC komplex több alegységét is.
      Eredményeim arra utalnak, hogy a dUTPáz enzim túlmutat az eddig ismert preventív szerepén, és kölcsönhatásba lép a mikrotubulusokkal a sejtosztódás és a sejtdifferenciálódás azon szakaszaiban, ahol a sejtek aktív citoszkeletális átrendeződést végeznek. A dUTPáz enzim élő szervezetekben betöltött szerepének pontos megismerése és ennek megfelelő sikeres gátlása ígéretes terápiás célpont lehet daganatos megbetegedések kezelésében.



